স্ত্রীর সঙ্গে ঘনিষ্ঠ সম্পর্ক! জিম ইন্সট্রাক্টরকে কোপাল স্বামী

ওয়েব ডেস্ক : ধারাল অস্ত্র দিয়ে এক জিম ইন্সট্রাক্টরের (Gym instructor) উপর হামলার অভিযোগ! ঘটনাটি ঘটেছে আলিপুরদুয়ার (Alipurduar) জেলার কালচিনি ব্লকের সেন্ট্রাল ডুয়ার্স এলাকায়। এই ঘটনায় দু’জনকে গ্রেফতার করেছে পুলিশ। অভিযুক্তরা স্বামী-স্ত্রী বলে জানা যাচ্ছে। সূত্রের খবর, ব্যক্তিগত শত্রুতার জেরেই এই হামলার ঘটনা ঘটেছে।

জানা গিয়েছে, আহত ওই ব্যক্তির নাম পঙ্কজ মরিয়া। তিনি হ্যামিলটনগঞ্জের বাসিন্দা। পুলিশ সূত্রে খবর, ওই জিম ইন্সট্রাক্টরের সঙ্গে অভিযুক্ত মহিলার দীর্ঘদিন ধরে সম্পর্ক ছিল। পঙ্কজের মোবাইলে তাঁদের বেশ কিছু ঘনিষ্ঠ মুহূর্তের ছবি ছিল। সেই ছবি ডিলিট করার জন্য গত রবিবার পঙ্কজকে অভিযুক্ত মহিলা ও তাঁর স্বামী ডেকে পাঠায়।

আরও খবর : উত্তরবঙ্গ বিশ্ববিদ্যালয় সংলগ্ন শিবমন্দিরে চিতাবাঘের হামলা, আহত যুবক

জানা গিয়েছে, সেখানে পৌঁছতেই পঙ্কজের সঙ্গে ওই মহিলার স্বামী সুনীল গিরির বচসা বাধে। সেই বচসা চলাকালীন পঙ্কজকে ধারাল অস্ত্র দিয়ে আঘাত করার অভিযোগ ওঠে সুনীলের বিরুদ্ধে। হামলার পরেই গুরুতর আহত হন পঙ্কজ। এর পরেই স্থানীয়রাই তাঁকে উদ্ধার করে হাসপাতালে নিয়ে যায়। তবে বর্তমানে তাঁর অবস্থা স্থিতিশীল বলে জানা যাচ্ছে।

এর পরেই এই ঘটনার খবর দেওয়া হয় পুলিশে (Police)। প্রাথমিক জিজ্ঞাসাবাদের ভিত্তিতে অভিযুক্ত সুনীল গিরি ও তাঁর স্ত্রীকে গ্রেফতার করা হয়। তাদের বিরুদ্ধে ভারতীয় দণ্ডবিধির সংশ্লিষ্ট ধারায় মামলা রুজু করে আলিপুরদুয়ার জেলা আদালতে পেশ করা হয়। আদালতের নির্দেশে সুনীল গিরিকে পুলিশ হেফাজতে নেওয়া হয়েছে বলে খবর। এই ঘটনার পর গোটা কালচিনি ব্লকজুড়ে ব্যাপক চাঞ্চল্য ছড়িয়েছে।